মিসরে খুব সামান্য বৃষ্টিপাত হয় এবং এর ভূমির বেশির ভাগ জুড়ে রয়েছে শুষ্ক বায়ুপ্রবাহ পীড়িত মরুভূমি। মরুভূমির মধ্য দিয়ে উত্তর দিকে বয়ে যাওয়া নীল নদই মূলত এদেশে প্রাণ সঞ্চার করেছে। শতকরা ৯৯ ভাগ মিসরীয় নীল নদ ও সুয়েজ খাল বরাবর বসবাস করে। বাকি ১ শতাংশ বসবাস করে মরুভূমি ও পর্বতে। এদেশের জনপদ মোট ভূমির মাত্র ৪ শতাংশ। মিসরের আয়তন ১০ লাখ ১০ হাজার ৪০৭ বর্গ কিলোমিটার (৩ লাখ ৮৬ হাজার ৬৬২ বর্গমাইল)। জনসংখ্যা ৯ কোটি ২০ লাখ ১৭ হাজার। জনসংখ্যার দিক দিয়ে মিসর আফ্রিকার দ্বিতীয় বৃহত্তম দেশ। আফ্রিকায় নাইজেরিয়ার জনসংখ্যাই সবচেয়ে বেশি। কায়রো মিসরের রাজধানী ও বৃহত্তম শহর। কায়রো সমগ্র আফ্রিকারও বৃহত্তম শহর। বেশির ভাগ মিসরীয় নিজেদেরকে আরব বলে মনে করে। জনসংখ্যার প্রায় ৯০ শতাংশ মুসলিম। এদেশের জনগণের পারিবারিক জীবন, সামাজিক সম্পর্ক ও বাণিজ্যিক কর্মকান্ডে ইসলামের প্রভাব পরিলক্ষিত হয়। কায়রোর আল-আজহার বিশ্ববিদ্যালয় বিশ্বের শীর্ষস্থানীয় ইসলামী শিক্ষাকেন্দ্র। ৯৭০ সালে এটি প্রতিষ্ঠিত হয়।